C 331/17

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 331/12)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„CORNOUAILLE”

EU br.: PDO-FR-0043-AM02 -19.4.2019.

ZOI (X) ZOZP ( )

1. Skupina koja podnosi zahtjev i legitimni interes

Organisme de défense et de gestion du cidre AOC Cornouaille

Chambre d'agriculture – Kergadalen 29590 SAINT-SEGAL FRANCUSKA

Tel. +33 298524801

E-pošta: odgcornouaille@gmail.com

Skupinu čine proizvođači jabuka i proizvođači jabukovače „Cornouaille”. Stoga postoji legitimni interes za podnošenje zahtjeva za izmjenu.

2. Država članica ili treća zemlja

Francuska

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☒ Zemljopisno područje

☒ Dokaz o podrijetlu

☒ Metoda proizvodnje

☒ Povezanost

☒ Označivanje

☒ Ostalo: Ažuriranje podataka o skupini i nadležnoj službi države članice, upućivanja na nadzorno tijelo, povezanost, nacionalni zahtjevi, izmjene teksta rubrike „Zemljopisno područje”.

4. Vrsta izmjene

☐ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

☒ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

Budući da ranije nije objavljen jedinstveni dokument, izmjene navedene u nastavku odnose se isključivo na specifikaciju. U jedinstvenom dokumentu preuzimaju se elementi sadržani u izmijenjenoj specifikaciji.

5.1. Rubrika „Opis proizvoda”

— Odredba

„Cornouaille je nepasterizirano i negazirano jabučno vino proizvedeno od čistog jabučnog soka za proizvodnju jabukovače dobivenog od lokalnih i tradicionalnih sorti iz utvrđenih voćnjaka koji se nalaze na zemljopisnom području”

zamjenjuje se sljedećim:

„‚Cornouaille’ je nepasterizirana i negazirana pjenušava jabukovača dobivena sekundarnom fermentacijom u boci. Proizvodi se od čistog soka jabuka za jabukovaču dobivenog od lokalnih i tradicionalnih sorti iz utvrđenih voćnjaka koji se nalaze na zemljopisnom području.”

Izraz „jabučno vino” zamjenjuje se izrazom „pjenušava jabukovača dobivena sekundarnom fermentacijom u boci”. Tom se izmjenom nastoji pojasniti pojam radi boljeg razumijevanja.

— Dodaje se podnaslov „Organoleptička svojstva”.

— Odredba

„Jabukovača Cornouaille osobito je bogata taninom koji joj daje crvenkastu do narančastosmeđu boju i karakterističan okus.”

zamjenjuje se sljedećim:

„Jabukovača ‚Cornouaille’ osobito je bogata taninom koji joj daje zlatnu do narančastu boju i karakterističan taninski okus. Ima dobar omjer slatkoće i gorčine.”

Tim se izmjenama nastoji pojasniti i obogatiti organoleptički opis: pojam „crvenkasta do narančastosmeđa” za opis boje zamijenjen je rasponom nijansi „zlatna do narančasta”, što bolje odgovara varijabilnosti proizvoda. Pridjev „taninski” dodaje se kako bi se opisao „karakterističan okus” jabukovače „Cornouaille”. Rečenica „Ima dobar omjer slatkoće i gorčine.” također se dodaje kako bi se bolje opisali okusi jabukovače „Cornouaille”.

— Sljedeći se odlomak također dodaje kako bi se dopunio opis proizvoda: „Fizičko-kemijska svojstva: ‚Cornouaille’ ima sljedeća analitička svojstva: — stvarnu alkoholnu jakost veću od 3,5 %, — ukupnu alkoholnu jakost veću od 6 %, — sadržaj šećera od najmanje 20 grama po litri, — pritisak jabukovače u boci: najmanje 1,5 bara na 20 °C ili 3 grama CO2”.

5.2. Rubrika „Zemljopisno područje”

— Rečenica

„Proizvodnja jabuka i izrada jabukovače, uključujući po potrebi uklanjanje taloga, obavezno se provode na zemljopisnom području koje je odobrio Institut national de l’origine et de la qualité (Nacionalni institut za podrijetlo i kvalitetu) na sjednicama nadležnog nacionalnog povjerenstva od 7. i 8. studenoga 1995. i od 11. rujna 2014.”

dodaje se kako bi pojasnile faze koje se obavezno moraju odviti na zemljopisnom području i datumi na koje su tijela donijele odluke koje se odnose na to područje.

— Sljedeći odlomci registrirane specifikacije u kojima se opisuje zemljopisno područje: „Zemljopisno područje proizvodnje i izrade jabukovače koje ima pravo na oznaku ‚Cornouaille’ nalazi se u departmanu Finistère i obuhvaća dio bivše grofovije Cornouaille u Bretanji. To određeno područje uključuje područja Cornouaillea koja su najglasovitija po proizvodnji jabukovače te koja imaju konkretna svojstva klime i tla. Tako su utvrđeni južni dio Cornouaillea i dolina rijeke Aulne.”

izmijenjeni su i zamijenjeni popisom općina (na temelju službenog zemljopisnog šifrarnika iz 2017.) Novi tekst glasi kako slijedi:

„To zemljopisno područje obuhvaća sljedećih 40 općina, na temelju službenog zemljopisnog šifrarnika iz 2017. Departman Finistère: Cijele općine: Argol, Bénodet, Clohars-Carnoët, Clohars-Fouesnant, Combrit, Concarneau, Ergué-Gabéric, Le Faou, La Forêt-Fouesnant, Fouesnant, Gouesnach, Landévennec, Mellac, Moëlan-sur-Mer, Névez, Peumérit, Pleuven, Plogastel-Saint-Germain, Plomelin, Plonéour-Lanvern, Plovan, Pluguffan, Pont-l’Abbé, Pouldreuzic, Quimperlé, Rédené, Rosnoën, Saint-Evarzec, Saint-Jean-Trolimon, Tréguennec, Trégunc, Tréméoc, Tréogat. Dijelovi općina: Arzano (odsječci ZD, ZH, ZI), Crozon (odsječci DL i ZA), Elliant (odsječci H1, H2, I4), Quimper (dio koji odgovara području bivše općine Ergué-Armel), Riec-sur-Bélon (odsječci YD i YI), Saint-Coulitz (odsječak A2), Telgruc-sur-Mer (odsječak ZA).”

— Zemljopisno područje prošireno je na dvije općine koje su susjedne postojećem području (Crozon i Telgruc-sur-mer), kao i dodatni dio općine Riec-sur-Belon. Te općine i taj odsječak ispunjavaju kriterije za određivanje trenutačno registriranog područja.

— Rečenica „Kartografski dokumenti koji se odnose na zemljopisno područje dostupni su na internetskom mjestu Nacionalnog instituta za podrijetlo i kvalitetu” dodaje se kako bi se čitatelja obavijestilo o dostupnosti tih podataka.

— Osim toga, rubrika „Zemljopisno područje” dopunjuje se pravilima o odabiru i utvrđivanju zemljišnih čestica na kojima se mogu proizvoditi jabuke namijenjene izradi jabukovače „Cornouaille”. Dodaju se sljedeće rečenice:

„Jabuke namijenjene izradi jabukovače s oznakom izvornosti ‚Cornouaille’ potječu iz voćnjaka koji se nalaze na zemljopisnom području i koji ispunjavaju kriterije za utvrđivanje povezane s mjestom nasada koje je Nacionalni institut za podrijetlo i kvalitetu odobrio na sjednici nadležnog nacionalnog povjerenstva održanoj 22. i 23. svibnja 1997. Svaki proizvođač koji želi da se njegov voćnjak utvrdi za to podnosi zahtjev službama Nacionalnog instituta za podrijetlo i kvalitetu prije 1. travnja u godini berbe. Popis utvrđenih novih voćnjaka svake godine odobrava nadležno nacionalno povjerenstvo Nacionalnog instituta za podrijetlo i kvalitetu na temelju mišljenja koje izdaje stručni odbor imenovan u tu svrhu. Popisi kriterija i utvrđenih voćnjaka dostupni su pri službama Nacionalnog instituta za podrijetlo i kvalitetu i pri skupini.”

5.3. Rubrika „Dokaz o podrijetlu”

— Odlomak

„Grofovija Cornouaille duguje svoj naziv izvornom stanovništvu jugozapadnog dijela nekadašnje rimske provincije Britanije (Velika Britanija) koji su je okupirali i tako zamijenili galorimsku vladavinu. Grofovija Cornouaille nestala je u administrativnom smislu, ali je nastavila postojati kroz svoje specifične običaje, govor i folklor. Obuhvaća dio departmana Finistère. Stabla jabuka u Cornouailleu uzgajaju se od VI. stoljeća, što potvrđuju zapisi o životu svetog Guénoléa koji je osnovao opatiju Landevennec (dolina rijeke Aulne u departmanu Finistère). Proizvodnja jabukovače u toj se grofoviji razvija od XIV. stoljeća na temelju novih sorti jabuka bogatih taninom podrijetlom iz pokrajine Galicia (Galicija, Španjolska) i sjeverne Afrike zahvaljujući pomorskim trgovinskim odnosima. Osim njihovog antiseptičkog svojstva, tanini olakšavaju bistrenje mošta prirodnom defekacijom kojim se osigurava bolje kontrolirana fermentacija i koja čini tehniku svojstvenu tradicionalnim jabukovačama iz regija sa sjeverozapada Francuske. S vremenom su probrane lokalne visokokvalitetne sorte prilagođene lokalnoj klimi. Brojni zapisi sve do kraja XIX. stoljeća svjedoče o ugledu jabukovače iz Cornouaillea (dolina rijeke Aulne, regije Fouesnant, Clohars-Carnoêt i Pays Bigouden...) koja je, unatoč teškim vremenima uslijed promjena u ruralnoj Bretanji zbog dvaju svjetskih ratova u XX. stoljeću, ostao na dobrom glasu kod potrošača.”

briše se jer ne odgovara svrsi tog dijela.

Zamjenjuje se sljedećim:

„Uspostavljeno dokumentirano praćenje od voćnjaka i tijekom cijelog procesa izrade jabukovače ‚Cornouaille’, kao i utvrđeni postupak analitičke i organoleptičke kontrole omogućuju da se osigura praćenje proizvoda do njegova stavljanja na tržište. 4.1. Obveze podnošenja izjava 4.1.1. Izjava o identifikaciji gospodarskih subjekata Svaki gospodarski subjekt koji želi u potpunosti ili djelomično sudjelovati u proizvodnji i izradi jabukovače ‚Cornouaille’ dužan je podnijeti izjavu o identifikaciji. Izjava o identifikaciji sadržava elemente opisa zemljišnih čestica i alata koji se upotrebljavaju u izradi proizvoda s tom oznakom te njegovo obvezivanje da će poštovati specifikaciju oznake. Izjava o identifikaciji upućuje se skupini koja o njoj obavještava nadzorno tijelo. Ovlašteni gospodarski subjekt prije početka rada priopćava sve promjene. GOSPODARSKI SUBJEKTI OPIS PROIZVODNOG POGONA DATUM PODNOŠENJA PRIJAVE Proizvođači voća Za svaki nasad: oznaka katastarske čestice ili katastarskih čestica, broj stabala, godina sadnje, način uzgoja, sorte, razmak između stabala. Karta voćnjaka s položajem sorti. Ako gospodarski subjekt želi proizvoditi voće u godini N: prije 1. travnja u godini berbe za svaku novu zemljišnu česticu ili izmjenu u nasadu Proizvođači jabukovače Adresa mjesta na kojem se skladišti voće Adresa proizvodnog mjesta ili proizvodnih mjesta Upotreba alata za mljevenje ili ribanje Upotreba alata za prešanje Prije svake proizvodnje za koju se zahtijeva upotreba oznake i najkasnije prije 1. rujna u godini berbe ako gospodarski subjekt želi proizvoditi u godini N. 4.1.2. Izjava o zahtjevu Izjava o zahtjevu prosljeđuje se najkasnije deset mjeseci nakon stavljanja u boce. Ta izjava uključuje: — datum i — količine napunjene u boce po serijama. Izjava o zahtjevu upućuje se skupini koja o njoj obavještava nadzorno tijelo. 4.1.3. Sažeta izjava o kupnji voća Sažetu izjavu o kupnji voća ispunjava svaki proizvođač jabukovače koji je kupio voće u sezoni. Ta se izjava upućuje svake godine prije 15. veljače nakon berbe skupini koja o njoj obavještava nadzorno tijelo. U njoj se navode količine voća koje je dobavljač kupio. 4.2. Ispunjavanje izjava 4.2.1. Izjave i dokumenti koji se prilažu voću Voću se prilikom prijevoza od dobavljača do proizvođača jabukovače prilaže dokument u kojem se navodi: — naziv oznake za koju je podnesen zahtjev, — količina, — naziv mjesta ili zemljišna čestica, — datum berbe. Gospodarski subjekti u izjavi o berbi bilježe: — datum berbe, — upućivanja na mjesto ili zemljišnu česticu, — ubranu količinu, i — sortu. 4.2.2. Izjava o proizvodnji Izjava o proizvodnji među ostalim uključuje sljedeće podatke: — Načini ekstrakcije soka: — datum varenja, — upotrijebljene sorte i odgovarajuće količine, — gustoća i volumen dobivenog mošta. — Postupci prerade mošta tijekom fermentacije: — punjenje u boce, — datum punjenja u boce, — kupažiranje, — volumen, — identifikacijska oznaka serije. 4.3. Kontrola proizvoda U okviru kontrole provedene u pogledu svojstava proizvoda s oznakom izvornosti, analitičkim i organoleptičkim te vizualnim i okusnim testovima nastoje se osigurati kvaliteta i tipična svojstva jabukovače ‚Cornouaille’. Te se kontrole provode uzorkovanjem. Uzorak jabukovače uzima se nakon najkraćeg razdoblja sekundarne fermentacije.”

Ta je izmjena povezana s izmjenama nacionalnih zakona i propisa te se njome nastoji opisati uspostavljeni sustav kvantitativne i kvalitativne sljedivosti. Pojašnjuju se obveze podnošenja izjava gospodarskih subjekata (konkretno njihov sadržaj i na koga se primjenjuju). Konkretno se predviđa sljedeće:

— izjava o identifikaciji gospodarskih subjekata radi ovlaštenja kojim se potvrđuje da mogu ispuniti zahtjeve iz specifikacije proizvoda,

— izjava o zahtjevu,

— sažeta izjava o kupnji voća,

— pojašnjava se način ispunjavanja izjava, konkretno izjava i dokumenata koji se prilažu voću i izjava o proizvodnji.

Te su izjave potrebne za poznavanje, praćenje i kontrolu proizvoda koji će se stavljati na tržište s oznakom izvornosti.

5.4. Rubrika „Metoda proizvodnje”

Dodaje se naslov: 5.1. „Proizvodnja voća i soka” i u tom odlomku:

— Dodaje se sljedeća rečenica: „Voćnjak se sastoji od svih stabala jabuka na gospodarskom imanju, čije se voće može prerađivati za dobivanje jabukovače ‚Cornouaille’.”

kako bi se definirao pojam voćnjak i pojasnila razina na kojoj se ocjenjuje poštovanje pravila koja se odnose na voćnjak, odnosno da se ta ocjena provodi na razini gospodarskog imanja, a ne zemljišne čestice.

Dodaje se podnaslov: 5.1.1. „Sastav sorti u voćnjaku” te se u tom odlomku:

— Rečenica „Sorte jabuka raspoređuju se u skladu s običajima u različite kategorije prema okusu mošta: gorki, slatkogorki, slatki i kiselkasti.”

mijenja se kako slijedi:

„Sorte jabuka raspoređuju se u skladu s običajima u različite kategorije prema okusu mošta: fenolni (gorki i slatko-gorki), slatki i kiselkasti.”

„Gorka” i „slatkogorka” kategorija jabuka namijenjenih proizvodnji jabukovače raspoređuju se u „fenolnu” kategoriju, što odgovara trenutačnim običajima u sektoru proizvodnje jabukovače.

— Rečenica „Gorke i slatkogorke sorte čine 70 % volumena svake kupaže.” povlači se iz tog dijela. To se pravilo prenosi u pravila o kupažiranju u točki 5.2.2. jer se ta odredba odnosi na kupažu, a ne na voćnjake.

— Rečenica „Jabukovača s kontroliranom oznakom izvornosti ‚Cornouaille’ proizvodi se u Cornouailleu od lokalnih i tradicionalnih sorti jabuka za proizvodnju jabukovače koje moraju potjecati iz utvrđenih voćnjaka koji se nalaze na području.”

mijenja se kako slijedi: „Le cidre ‚Cornouaille’ proizvodi se od lokalnih i tradicionalnih sorti jabuka za proizvodnju jabukovače.”

Tom se izmjenom nastoji pojednostavniti tekst. Riječi „koje moraju potjecati iz utvrđenih voćnjaka na području” povlače se zato što su, kao što se prethodno navodi, podrijetlo jabuka za proizvodnju jabukovače i pravila o odabiru zemljišnih čestica na kojima se može proizvoditi voće sada utvrđeni u rubrici „Zemljopisno područje”.

— Popis odobrenih sorti, kako se navodi u nastavku, dodaje se specifikaciji kako bi se bolje odredile odobrene lokalne i tradicionalne sorte:

„Sljedeće su sorte odobrene: Fenolne sorte: Amère Saint-Jacques Avalou Bigouden Avalou Daoulas Bedan Beleien Botell Bihan Botell Stank Brank Kamm Bramtôt C’Huéro Briz C’Huero Gwenn C’Huero Ruz C’Huero Ruz Bihan C’Huero Ruz Mod Kozh C’Huero Ruz Per Lae Carabine Chevalier Jaune Douce Möen Dous Bloc’hig Dous Bras Dous-Rouz Dous-Rouz-Bihan Dous-Rouz-Bras Goarimig Ruz Jaketig Jambi Jeanne Renard Jobig Kermerrien Kroc’hen Ki ili Peau de chien Marie Ménard Médaille d’or Penn du Perscao Prat Yod Rouz koumoullen Bihan Rouz Koumoulenn Bras Seac’h Biniou Stang-Ruz Trojenn Hir Ty Ponch Kiselkaste sorte: Briz Kannig Fil Jaune Fil rouge Judor Locard Vert Mirblaz Petit Jaune Rouget de dol Slatke sorte: Avalou Spoue Douce Koêtligné Dous Bihan” Dous E Veg Briz Guillevig ili Guillevic

— Rečenica

„Kako bi se očuvala raznovrsnost sorti, prisutnost lokalnih sorti jabuka za proizvodnju jabukovače koje se ne nalaze na prethodno navedenom popisu ograničena je na najviše 20 % površine voćnjaka. Te se sorte smatraju fenolnima.”

dodaje se kako bi se uzela u obzir postojeća spontana raznovrsnost sorti zbog koje nije moguće taksativno popisati lokalne sorte i kako bi se očuvala raznovrsnost tog zanimljivog genetskog bazena.

— Dodaje se sljedeća odredba: „Udio površine na kojoj su posađena stabla jabuka fenolnih sorti iznosi najmanje 70 % ukupne površine voćnjaka, dok udio površine na kojoj su posađena stabla jabuka kiselkastih sorti iznosi najviše 15 % ukupne površine voćnjaka”.

Tim se pravilom nastoji površine nasada uskladiti s pravilima o udjelima različitih kategorija jabuka u kupažama.

Dodaje se podnaslov: 5.1.2. „Način uzgoja” te se u tom odlomku:

— Dodaje se sljedeći odlomak: „Najveća gustoća nasada u voćnjacima iznosi: — za stabla jabuka visokog rasta: 250 stabala po hektaru s razmakom od najmanje šest metara između stabala; — za stabla jabuka niskog rasta: 750 stabala po hektaru.”

U tom se odlomku opisuju dva dopuštena načina uzgoja u voćnjaku: visokog rasta i niskog rasta.

— Dodaju se sljedeće odredbe: „Voćnjak se održava kako bi se osiguralo dobro ukupno stanje stabala, što obuhvaća kontrolirani razvoj stabala i zatravljivanje zemlje, kao i uklanjanje imele iz stabala jabuka. Navodnjavanje se zabranjuje od trenutka kada stabla počnu davati plodove. Voćnjaci visokog rasta zatravljuju se, osim oko stabala u čijem se krugu od najviše 0,5 metara može plijeviti. Voćnjaci niskog rasta zatravljuju se osim u redu u kojem se može plijeviti u prostoru od najviše 1 metra širine.”

Tim se odredbama opisuju pravila o uzgoju voćnjaka kojima se omogućuje proizvodnja jabuka koja imaju kvalitativna svojstva potrebna za proizvodnju jabukovače „Cornouaille”. Ta se pravila odnose na održavanje stabala, zabranu navodnjavanja i kontrolirano zatravljivanje. Naime, kao što se to objašnjava u dijelu „Povezanost sa zemljopisnim područjem”, zatravljivanjem kojim se potiče nadmetanje između trave i stabala jabuka ograničava se snaga stabala te se pridonosi dobivanju plodova koji su bogati šećerima i taninom. Navodnjavanje se kao takvo dopušta samo za mlada stabla. Padaline na području pokrivaju potrebe za vodom stabala koja daju plodove.

Dodaje se podnaslov: 5.1.3. „Berba i skladištenje” te se u tom odlomku:

— Odredbe

„Jabuke za proizvodnju jabukovače beru se zrele. Skladište se po sortama, u prozračnim spremnicima, dok ne dozriju dovoljno za varenje.”

zamjenjuju sljedećim:

„Jabuke se beru zrele i po sortama. Različite sorte jabuka skladište se kako bi se njihova količina mogla pojedinačno odrediti u trenutku prešanja. Plodovi moraju biti dobro očuvani tijekom ekstrakcije soka.”

Tom se izmjenom nastoji pojasniti tekst uvođenjem razlike između kriterija koji se primjenjuju na berbu od kriterija koji se primjenjuju na skladištenje. Berba po sortama i sljedivost jabuka tijekom skladištenja omogućuju da se osigura sljedivost sirovine i poštovanje pravila o kupažiranju. Obveza u pogledu načina, kojom su se opisivala pravila o skladištenju jabuka, zamjenjuje se obvezom u pogledu ishoda koja se odnosi na stanje plodova pri preradi.

Dodaje se podnaslov: 5.1.4. „Produktivnost voćnjaka i davanje plodova” te se u tom odlomku:

— Dodaje odlomak „Najveći prosječni prinos po voćnjaku koji daje plodove provjerava se omjerom između prosječne količine plodova proizvedene tijekom posljednje dvije berbe i površine utvrđenih zemljišnih čestica na kojoj se uzgajaju ti plodovi. Ta se površina dobiva množenjem ukupnog broja stabala koja daju plodove s predviđenom prosječnom površinom svakog stabla, koja se definira na temelju razmaka između stabala tijekom sadnje unutar redova i između redova.”

Način izračuna prinosa izmijenjen je kako bi se uzela u obzir pojava plodnijih i manje plodnih godina: stabla jabuka za proizvodnju jabukovače uglavnom su naizmjenično jedne godine vrlo plodna, a druge godine manje plodna. Prinos se stoga izračunava na temelju dvije uzastopne godine te se naziva „prosječni prinos”.

— Odlomak

„Prinos voćnjaka ‚visokog rasta’ ne smije iznositi više od 20 tona po hektaru voćnjaka koji proizvodi plodove, dok prinos voćnjaka ‚niskog rasta’ ne smije iznositi više od 30 tona po hektaru voćnjaka koji proizvodi plodove.”

zamjenjuje se sljedećim:

„Najveći prosječni prinos voćnjaka koji proizvodi plodove utvrđuje se na:

— 25 tona jabuka ili 187,5 hektolitara mošta po hektaru za voćnjake visokog rasta;

— 30 tona jabuka ili 225 hektolitara mošta po hektaru za voćnjake niskog rasta.”

Tekst je izmijenjen kako bi bio razumljiviji. Uveden je prethodno navedeni pojam prosječnog prinosa. Najveći prosječni prinos za uzgoj visokog rasta povećan je na 25 tona kako bi se uzeli u obzir zabilježeni prinosi. Osim toga, prinos izražen u tonama jabuka dopunjava se njegovim ekvivalentom u hektolitrima mošta kako bi se pojednostavnile kontrole.

— Dodaje se odlomak

„Mlada stabla jabuka uzimaju se u obzir u okviru proizvodnje plodova namijenjenih izradi jabukovače s oznakom ‚Cornouaille’ tek od:

— sedme godine od godine u kojoj je stablo zasađeno prije 31. svibnja za stabla visokog rasta,

— treće godine od godine u kojoj je stablo zasađeno prije 31. svibnja za stabla niskog rasta.”

Tom se izmjenom nastoji pojasniti od kojeg se trenutka mladi nasadi uzimaju u obzir pri izračunu prinosa. Prije treće godine za stabla niskog rasta i sedme godine za stabla visokog rasta eventualno proizvedene količine znatno su smanjene.

Dodaje se podnaslov: 5.1.5. Ekstrakcija soka, prešanje, postupci na moštu i u ovom odjeljku:

— Odlomak „Jabuke za proizvodnju jabukovače melju se ili ribaju. Nije dopušteno nikakvo dodavanje vode.”

mijenja se kako slijedi: „Jabuke za proizvodnju jabukovače melju se ili ribaju kako bi se dobila pulpa te se zatim prešaju. Nije dopušteno nikakvo dodavanje vode.”

Tim se izmjenama nastoje pojasniti proizvodne faze.

— Dodaje se sljedeća odredba: „Zabranjeno je prešanje gnječenjem pulpe pužnim vijkom.”

Tom se izmjenom zabranjuje postupak ekstrakcije koji bi negativno utjecao na kvalitetu dobivenog soka.

— Dodaje se sljedeća odredba: „Dobiveni mošt prirodno sadržava najmanje 108 grama šećera po litri.”

Tim se kriterijem osigurava zrelost prerađenih jabuka.

Dodaje se podnaslov: 5.2.1. „Fermentacija” te se u tom odlomku:

— Odlomak „Bistrenje mošta obvezno je i može se provoditi samo tradicionalnom metodom defekacije.”

zamjenjuje sljedećim: „Bistrenje mošta obvezno je i može se provoditi samo defekacijom, prirodnom ili potpomognutom upotrebom defekacijskih soli i posebnih enzima odobrenih propisom na snazi.”

Tom se izmjenom nastoje pojasniti odobreni postupci.

— Rečenica „Mošt sporo fermentira.”

dopunjuje se kako slijedi:

„Bistri mošt sporo fermentira bez dodavanja tvari kojima se potiče ili sprečava razvoj kvasaca.”

Tom se izmjenom pojašnjavaju uvjeti koje treba poštovati pri provedbi primarne fermentacije.

— Rečenice

„Zabranjuje se svaki postupak kojim se mijenja prirodni sadržaj šećera u moštu.” i „Zabranjuju se dodavanje šećera, pasterizacija i dodavanje CO2.”

spajaju se u sljedeću rečenicu: „Pasterizacija i svaki postupak kojim se nastoji promijeniti prirodni sadržaj šećera ili boje mošta i jabukovače zabranjuju se u svakoj fazi proizvodnje.”

Cilj te izmjene je popisati postupke koji su zabranjeni u proizvodnji jabukovače „Cornouaille”. Budući da je boja specifično svojstvo ZOI-ja „Cornouaille”, promjena boje također je zabranjena. Navedene metode zabranjene su u svim fazama proizvodnje mošta i jabukovače. Zabrana dodavanja CO2 navodi se pak u točki 5.2.2. koja se odnosi na stavljanje u boce i sekundarnu fermentaciju te se ne odnosi na fazu primarne fermentacije.

Dodaje se podnaslov: 5.2.2. Stavljanje u boce i sekundarna fermentacija te se u tom odlomku:

— Dodaje se odredba „Jabukovača se puni u boce najmanje šest tjedana nakon prešanja.”.

Tom se odredbom nastoji zajamčiti da je mošt prije punjenja u boce prošao primarnu alkoholnu fermentaciju

— Rečenica „Kupažiranje sorti moguće je tek nakon mljevenja ili ribanja ili miješanjem mošta ili jabukovače tijekom fermentacije.” briše se jer je nejasna zato što se kupažiranje nužno provodi prije punjenja u boce.

— Odredba „Gorke i slatkogorke sorte čine 70 % volumena svake kupaže.”

zamjenjuje se sljedećim:

„Jabukovače koje se mogu puniti u boce radi druge fermentacije dobivaju se kupažiranjem ubranih jabuka koje se prerađuju tijekom iste sezone u kojoj pri preradi:

— udio jabuka fenolnih sorti iznosi najmanje 70 %,

— udio jabuka kiselkastih sorti iznosi najviše 15 %,

— udio jabuka lokalnih sorti iznosi manje od 20 %,

— udio jabuka dobivenih od iste sorte jabuka za proizvodnju jabukovače iznosi najviše 60 %.”

Pravila o kupažiranju dodatno su definirana kako bi se bolje utvrdio organoleptički okvir gotovog proizvoda koji nosi oznaku. Odredba o gorkim i slatkogorkim odnosno fenolnim sortama zadržana je i dopunjena kriterijima o drugim sortama jabuka.

— Dodaje se sljedeća odredba „Jabukovača se puni u boce najkasnije 31. listopada godine koja slijedi nakon berbe.”

Taj krajnji datum za punjenje u boce služi kako bi se izbjeglo da jabukovača u bocama ne dozrije previše.

— Rečenica „Sekundarna fermentacija mora se dobiti fermentacijom dijela preostalih šećera u boci” mijenja se kako slijedi: „Sekundarna fermentacija dobiva se fermentacijom dijela preostalih šećera u boci, eventualno nakon dodavanja aktivnih suhih kvasaca.”

Tom se izmjenom objašnjava mogućnost upotrebe aktivnih suhih kvasaca kojom se omogućuje bolja kontrola nad ponovnim pokretanjem fermentacije i uspješnim punjenjem u boce.

— Odredba „Sekundarna fermentacija traje najmanje šest tjedana.” dodaje se kako bi jabukovača u bocama mogla odležati koliko je potrebno za sekundarnu fermentaciju.

— Odredba „Jabukovača se može proslijediti drugim gospodarskim subjektima ili staviti na tržište za potrošače tek nakon najkraćeg trajanja sekundarne fermentacije.” dodaje se kako bi se pojasnilo da se „Cornouaille” ne može prodavati prije nego što prođe to razdoblje od šest tjedana.

Dodaje se podnaslov: 5.2.3. „Načini uklanjanja taloga” te se u tom odlomku dodaje:

„Nakon najkraćeg trajanja sekundarne fermentacije, talog se može ukloniti:

— samim otvaranjem boce koja je pod pritiskom,

— izobarometrijskom filtracijom koja se naziva metoda ‚iz boce u bocu’,

— pretakanjem u posudu i izobarometrijskom filtracijom.”

Cilj te izmjene jest odobriti uklanjanja taloga iz jabukovače „Cornouaille”. Tom se tehnikom može bolje kontrolirati način na koji se „Cornouaille” s vremenom razvija i očuvati njegova posebna organoleptička svojstva. Naime, zbog tog taloga, koji je nalik talogu u pjenušavim vinima, jabukovača katkad poprima nepoželjne okuse.

5.5. Rubrika „Podaci koji potvrđuju povezanost sa zemljopisnim područjem”

Ta je rubrika gotovo u potpunosti preformulirana. Sada se dijeli na tri dijela kako bi se bolje utvrdile posebnosti zemljopisnog područja, posebnosti proizvoda i uzročna povezanost. Riječ je isključivo o tekstualnim izmjenama kojima se ne mijenja sama bit.

5.6. Rubrika „Označivanje”

— Dodaju se sljedeće rečenice: „Nakon proizvodnje, stavljanja na tržište, otpremanja, stavljanja u prodaju ili prodaje za jabukovaču ‚Cornouaille’ može se podnijeti izjava o zahtjevu za upotrebu oznake samo ako se prethodno navedena oznaka i navod ‚Appellation d’origine protégée’ (Zaštićena oznaka izvornosti) istaknuti na deklaracijama, u oglasima i katalozima, na etiketama i računima te bilo kakvim spremnicima. Naziv oznake i navod ‚Appellation d’origine protégée’ (Zaštićena oznaka izvornosti) ističu se jasnim, čitljivim, neizbrisivim i dovoljno velikim slovima kako bi ih se moglo jasno razlikovati od svih drugih pisanih ili crtanih navođenja.”

Tom se izmjenom nastoje pojasniti pravila o isticanju naziva oznake i navoda „Appellation d’origine protégée” (Zaštićena oznaka izvornost).

— Rečenica „Navod ‚appellation d’origine contrôlée’ (Kontrolirana oznaka izvornosti) treba postaviti neposredno ispod naziva oznake kontrolirane oznake izvornosti bez ikakvog navoda između njih.” mijenja se kako slijedi: „Na etiketi se navod ‚appellation d’origine protégée’ (Zaštićena oznaka izvornosti) treba postaviti neposredno ispod naziva oznake bez ikakvog navoda između njih.”

Riječ „kontrolirana” zamjenjuje se riječju „zaštićena” u skladu s europskim propisom.

5.7. Rubrika „Ostalo”

— Nadležna služba države članice

Tekst:

„Institut national des appellations d’origine (Nacionalni institut za oznake izvornosti) 138, avenue des Champs-Elysées 75008 PARIZ FRANCUSKA Tel. +33 153898000 Faks +33 142255797”

zamjenjuje se sljedećim:

„Institut national de l'origine et de la qualité (Nacionalni institut za oznake izvornosti, INAO) Arborial – 12, rue Rol-Tanguy TSA 30003 – 93555 Montreuil Cedex FRANCUSKA Tel. +33 173303800 Faks +33 173303804 E-pošta: info@inao.gouv.fr”

Tom se izmjenom nastoje ažurirati i dopuniti naziv i podaci za kontakt INAO-a.

— Skupina koja podnosi zahtjev

Tekst:

„Naziv: Comité Cidricole de Développement et de Recherche Fouesnantais et Finistérien (Odbor za razvoj i istraživanje proizvodnje jabukovače u regiji Fouesnant i departmanu Finistère, CIDREF) Adresa: 5, allée Sully - 29 322 QUIMPER CEDEX - FRANCE Sastav: CIDREF je stručno udruženje proizvođača jabuka i proizvođača jabukovače ‚Cornouaille’. Osnovano je 13. listopada 1980. te sada ima oko 60 članova.”

zamjenjuje se sljedećim:

„Naziv: Organisme de défense et de gestion du cidre AOC Cornouaille (Tijelo za zaštitu i kontrolu jabukovače s Kontroliranom oznakom izvornosti Cornouaille) Adresa: Chambre d'agriculture – Kergadalen - 29590 SAINT-SEGAL - FRANCE Tel.: +33 298865993 E-pošta: odgcornouaille@gmail.com Sastav: Udruženje čine proizvođači jabuka i proizvođači jabukovače ‚Cornouaille’.”

Skupina koja je sada zadužena za ZOI i podnosi zahtjev za izmjenu jest „Organisme de défense et de gestion du cidre AOC Cornouaille” (Tijelo za zaštitu i kontrolu jabukovače s Kontroliranom oznakom izvornosti Cornouaille). Podaci o skupini „Comité cidricole de développement et de recherche fouesnantais et finistérien (CIDREF)” (Odbor za razvoj i istraživanje proizvodnje jabukovače u regiji Fouesnant i departmanu Finistère, CIDREF) koja je podnijela zahtjev za registraciju stoga se brišu i zamjenjuju nazivom trenutačne skupine.

— Vrsta proizvoda

Rečenica „Razred 1.8. – Ostali proizvodi iz Priloga II.: jabukovača” zamjenjuje se sljedećim „Razred 1.8. – Ostali proizvodi iz Priloga I. Ugovoru (začini itd.)”.

Ne mijenja se razred ZOI-ja. Cilj je izmjene da se ažurira tekst razreda 1.8.

— Rubrika 7. Upućivanja na nadzorno tijelo

Tekst:

„Institut National des Appellations d’Origine (Nacionalni institut za oznake izvornosti) 138, avenue des Champs-Élysées 75008 PARIZ FRANCUSKA Direction générale de la concurrence, de la consommation et de la répression des fraudes (Glavna uprava za tržišno natjecanje, potrošačka pitanja i sprečavanje prijevara) 59, boulevard Vincent Auriol Teledoc 251 75703 Paris Cedex 13 FRANCUSKA”

Zamjenjuje se sljedećim:

„Institut national de l’origine et de la qualité (INAO) Adresa: Arborial – 12, rue Rol Tanguy TSA 30003 – 93555 Montreuil Cedex FRANCUSKA Tel. +33 173303800 Faks +33 173303804 E-pošta: info@inao.gouv.fr Direction générale de la concurrence, de la consommation et de la répression des fraudes (Glavna uprava za tržišno natjecanje, potrošačka pitanja i sprečavanje prijevara, DGCCRF). Adresa: 59 boulevard Vincent Auriol - 75703 Paris Cedex 13, Francuska Tel. +33 144871717 Faks +33 144973037 DGCCRF je uprava u ministarstvu nadležnom za gospodarstvo.”

Tom se izmjenom nastoje ažurirati i dopuniti naziv i podaci za kontakt službenih nadzornih tijela (INAO i DGCCRF).

Dodaje se sljedeći odlomak:

„U skladu s odredbama članka 37. Uredbe br. 1151/2012 provjeru sukladnosti sa specifikacijom prije stavljanja proizvoda na tržište provodi certifikacijsko tijelo za proizvode čiji su naziv i podaci za kontakt dostupni na internetskoj stranici INAO-a i u bazi podataka Europske komisije.”.

U tom se odlomku navode pravila koja su na snazi za kontrolu ZOI-ja.

— Rubrika 9. Nacionalni zahtjevi

U skladu s navedenom nacionalnom reformom sustava kontrole oznaka izvornosti, dodaje se tablica s glavnim točkama koje se kontroliraju i metodom njihova ocjenjivanja.

JEDINSTVENI DOKUMENT

„CORNOUAILLE”

EU br.: PDO-FR-0043-AM02 -19.4.2019.

ZOI (X) ZOZP ( )

1. Naziv

„Cornouaille”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi iz Priloga I. Ugovoru (začini itd.)

3.2. Opis proizvoda na koji se odnosi naziv iz točke 1.

„Cornouaille” je nepasterizirana i negazirana pjenušava jabukovača dobivena sekundarnom fermentacijom u boci. Proizvodi se od čistog soka jabuka za proizvodnju jabukovače lokalnih i tradicionalnih sorti.

Organoleptička svojstva

Jabukovača „Cornouaille” osobito je bogata taninom koji joj daje zlatnu do narančastu boju i karakterističan taninski okus. Ima dobar omjer slatkoće i gorčine.

Fizičko-kemijska svojstva

„Cornouaille” ima sljedeća analitička svojstva:

— stvarnu alkoholnu jakost veću od 3,5 %,

— ukupnu alkoholnu jakost veću od 6 %,

— sadržaj šećera od najmanje 20 grama po litri,

— pritisak jabukovače u boci: najmanje 1,5 bara na 20 °C ili 3 grama CO2.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Jabuke za proizvodnju jabukovače koje se upotrebljavaju u proizvodnji jabukovače „Cornouaille” potječu iz voćnjaka koji se nalaze na zemljopisnom području i za koje je utvrđeno da se na njima može proizvoditi „Cornouaille” na temelju kriterija odobrenih za oznaku.

Ti su voćnjaci zatravljeni osim tla pri dnu stabala (u krugu od 0,5 m ili u prostoru od 1 m unutar reda) koje se može plijeviti.

Jabuke se navode na pozitivnom popisu lokalnih sorti:

Fenolne sorte:

Amère Saint-Jacques Avalou Bigouden Avalou Daoulas Bedan Beleien Botell Bihan Botell Stank Bramtôt Brank Kamm C’Huéro Briz C’Huero Gwenn C’Huero Ruz C’Huero Ruz Bihan C’Huero Ruz Mod C’Huero Ruz Per Lae Carabine Chevalier jaune Douce Möen Dous Bloc’hig Dous Bras Dous-Rouz Dous-Rouz-Bihan Dous-Rouz-Bras Goarimig Ruz Jaketig Jambi Jeanne Renard Jobig Kermerrien Kroc’hen Ki ili Peau de chien Marie Ménard Médaille d’or Penn du Perscao Prat Yod Rouz koumoullen Bihan Rouz Koumoulenn Bras Seac’h Biniou Stang-Ruz Trojenn Hir Ty Ponch

Kiselkaste sorte:

Briz Kannig Fil jaune Fil rouge Judor Locard vert Mirblaz Petit jaune Rouget de dol

Slatke sorte:

Avalou Spoue Douce Koêtligné Dous Bihan Dous E Veg Briz Guillevig ili Guillevic

Kako bi se očuvala raznovrsnost sorti, lokalne sorte jabuka za proizvodnju jabukovače koje se ne nalaze na prethodno navedenom popisu ograničene su na najviše 20 % ukupne površine voćnjaka. Te sorte smatraju se fenolnima.

Fenolne sorte čine najmanje 70 % površine voćnjaka, kiselkaste sorte čine najviše 15 %.

Svaka kupaža dobiva se kupažiranjem jabuka iz iste sezone koje sadržavaju:

— najmanje 70 % jabuka fenolnih sorti,

— najviše 15 % jabuka kiselkastih sorti,

— najviše 60 % jabuka iste sorte,

— najviše 20 % jabuka lokalnih sorti koje se ne navode na popisu.

3.4. Posebni proizvodni postupci koji se moraju provesti na određenom zemljopisnom području

Proizvodnja jabuka i jabukovače, uključujući po potrebi uklanjanje taloga, obvezno se provode na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Osim obveznih oznaka predviđenih propisom o označivanju i prezentiranju prehrambenih proizvoda, etiketa jabukovače „Cornouaille” sadržava naziv oznake i navod „Appellation d’Origine Protégée” („Zaštićena oznaka izvornosti”) koje se ističu jasnim, čitljivim, neizbrisivim i dovoljno velikim slovima kako bi ih se moglo jasno razlikovati od svih drugih pisanih ili crtanih navođenja.

4. Sažeta definicija zemljopisnog područja

Zemljopisno područje obuhvaća područje sljedećih općina:

Departman Finistère:

Cijele općine: Argol, Bénodet, Clohars-Carnoët, Clohars-Fouesnant, Combrit, Concarneau, Ergué-Gabéric, Le Faou, La Forêt-Fouesnant, Fouesnant, Gouesnach, Landévennec, Mellac, Moëlan-sur-Mer, Névez, Peumérit, Pleuven, Plogastel-Saint-Germain, Plomelin, Plonéour-Lanvern, Plovan, Pluguffan, Pont-l’Abbé, Pouldreuzic, Quimperlé, Rédené, Rosnoën, Saint-Evarzec, Saint-Jean-Trolimon, Tréguennec, Trégunc, Tréméoc, Tréogat.

Dijelovi općina: Arzano (odsječci ZD, ZH, ZI), Crozon (odsječci ZA i DL), Elliant (odsječci H1, H2, I4), Quimper (dio koji odgovara području bivše općine Ergué-Armel), Riec-sur-Belon (odsječci YD i YI), Saint-Coulitz (odsječak A2), Telgruc-sur-Mer (odsječak ZA).

5. Povezanost sa zemljopisnim područjem

„Cornouaille” svoja posebna svojstva duguje pedoklimatskim uvjetima područja koji u kontaktu s lokalnim vrstama omogućuju dobivanje zrelih jabuka za proizvodnju jabukovače koje su bogate šećerom i fenolnim spojevima. Lokalni običaji osobito se odražavaju u odabiru sorti i metodi kojom se ta jabukovača proizvodi sekundarnom fermentacijom.

Posebnosti zemljopisnog područja

Zemljopisno područje ZOI-ja „Cornouaille” obuhvaća 40 općina koje se nalaze u Bretanji, u departmanu Finistère. To područje objedinjuje četiri predjela: dolinu rijeke Aulne, regiju Pays Bigouden, regiju Fouesnant zajedno s dolinom rijeke Odet i predio općine Pont-Aven.

Odlikuje se malom nadmorskom visinom do 100 m, sunčanom i vrlo blagom oceanskom klimom (prosječna temperatura iznad 10 °C), kao i redovnim i umjerenim padalinama (do 1 100 mm). Zbog izbrazdanosti krajolik je zaklonjen od jakih vjetrova, čime se izbjegava prerano opadanje plodova ujesen.

Najzastupljenija vrsta tla u voćnjacima namijenjenima proizvodnji jabukovače jesu tla nastala na granitnoj podlozi ili metamorfna tla, koja su često pjeskovita. U voćnjacima namijenjenima proizvodnji jabukovače „Cornouaille” najmanja dubina tla iznosi 50 cm. Stoga je to regija koja je po svojstvima tla i klime pogodna za ustaljenu proizvodnju jabuka za jabukovaču.

Sorte bogate fenolnim spojevima podrijetlom iz Španjolske vjerojatno su u departman Finistère uvedene u VI. stoljeću plovidbom uz obalu Atlantskog oceana ili iz departmana Ille-et-Vilaine. Taj novi biljni materijal doveo je do znatnih tehničkih napredaka u proizvodnji jabukovače. Naime, fenolni spojevi sadržani u tim novim sortama usporavaju fermentaciju i pogoduju joj te olakšavaju bistrenje mošta.

Nakon krize u sektoru vinogradarstva, jabukovača u koju se više ili manje dodavala voda u Bretanji je krajem XIX. stoljeća postala svakodnevno piće seljaka, radnika i pomoraca, dok je jabučno vino, dobiveno sekundarnom fermentacijom u boci, postalo svečano piće namijenjeno posebnim prilikama.

Mnogi zapisi u tom razdoblju svjedoče o ugledu jabukovače proizvedene u Cornouailleu, gdje rastu brojni mali voćnjaci, osobito u okolici Fouesnanta. Primjerice, J. F. Crochetelle je 1905. sastavio popis posebnih sorti s juga Finistèrea.

Zbog potražnje alkohola u vojnoj industriji tijekom XX. stoljeća u uzgoju bretonskih voćnjaka naglasak je stavljen na sorte velikog prinosa, čije je glavno svojstvo bio veliki postotak alkohola. Nakon znatnog krčenja jabučnjaka po završetku rata, sadnja bretonskih voćnjaka pojačala se s početkom 1980-ih. Proizvođači jabukovače koji su strahovali za svoju opskrbu poticali su poljoprivrednike da sade voćnjake niskog rasta. Ti nasadi, koje su činile često kiselkaste sorte velikog prinosa kojima se odmicalo od tradicionalnih običaja, doveli su do prekomjerne proizvodnje plodova koja je ekonomski oslabila proizvodnju jabukovače.

Međutim, u Finistèreu se nije primjenjivala takva industrijska praksa. Ondje su se voćnjaci koji su uglavnom služili proizvodnji jabukovače razvili s turizmom u okviru obrtničke proizvodnje visokokvalitetne jabukovače na farmama, namijenjene za svečanije prigode. Objava dekreta 1987. kojim se proizvođačima jabukovače odobrava da u svježi jabučni sok dodaju koncentrirani sok izazvala je reakciju tradicionalnih proizvođača u regiji Fouesnant, koji su to doživjeli kao narušavanje kvalitete jabukovače. Stoga su tražili da se jabukovači „Cornouaille” dodijeli kontrolirana oznaka izvornosti (AOC) kako bi se očuvali posebnost i ugled njihove proizvodnje, koji su se s vremenom razvili na temelju tradicionalnih metoda proizvodnje. Cornouaille se prema tome proizvodi od probranih lokalnih sorti, od čistog soka tih jabuka za jabukovaču, bez dodavanja ikakvog koncentriranog soka, te se sekundarna fermentacija odvija prirodno zahvaljujući fermentaciji šećera u boci. Te prakse pridonose razvoju aroma jabukovače „Cornouaille”.

Posebnost proizvoda

„Cornouaille” je jabukovača dobivena sekundarnom fermentacijom u boci. Odlikuje se:

— zlatnom do narančastom bojom,

— izraženom, a ipak suptilnom pjenušavosti,

— stvarnom alkoholnom jakošću većom od 3,5 % i sadržajem šećera većim od 20 grama po litri,

— karakterističnim taninskim okusom koji je povezan s dobrim omjerom slatkoće i gorčine.

Uzročna povezanost

Zbog svojeg položaja područje nekadašnje grofovije Cornouaille obilježeno je čimbenicima pogodnima za specifičan uzgoj stabala jabuka za proizvodnju jabukovače. Zbog pedoklimatskih uvjeta na tom području stabla jabuka imaju stalan (osobito tijekom razdoblja ljetnog rasta plodova) i dovoljan pristup vodi zahvaljujući dubini tla od najmanje 50 cm, maloj nadmorskoj visini zemljišta zbog koje je ograničena količina padalina i nadmetanju tih stabala s travom. Tim se elementima ograničava snaga stabala, zbog čega su plodovi bogati korisnim tvarima.

Međutim, ta je regija također izložena jakim vjetrovima. Jednako tako, kroz običaje su se najosunčaniji i najbolje zaštićeni voćnjaci namijenili proizvodnji jabuka za jabukovaču. Jabuke tako mogu dulje dozrijevati na stablu ujesen.

Mošt dobiven od jabuka lokalnih sorti za proizvodnju jabukovače koje su dobro prilagođene tom okružju tako su osobito bogate šećerom i taninom. Sadržaj šećera u moštu omogućuje da se, unatoč potrošnji šećera pri sekundarnoj fermentaciji u boci i bez dodataka, dobije jabukovača sa stvarnom alkoholnom jakošću većom od 3,5 % i sadržajem preostalog šećera većim od 20 grama po litri.

Aroma jabukovače „Cornouaille” složena je zbog njezine tradicionalne metode proizvodnje koju su proizvođači na tom području znali usavršiti i očuvati: odabir sorti, isključiva upotreba čistog soka jabuka za proizvodnju jabukovače i sekundarna fermentacija u boci. Gorkasta komponenta i tijelo jabukovače dobiveni su kupažiranjem većinski fenolnih sorti. Te sorte koje čine najmanji udio od 70 % prevladavaju u voćnjacima Cornouaillea i u biti su posljedica višestoljetnog lokalnog probira, kao što su na primjer sorte beleien, c’huéro briz, prat yod ili trojenn hir. Fenolni spojevi ili tanini također jabukovači daju zlatnu do narančastu boju.

Naposljetku, „Cornouaille” svoju suptilnu pjenušavost duguje proizvodnji sekundarnom fermentacijom u boci, koja je povijesno bila namijenjena svečanom piću. Osim te prirodne pjenušavosti, fermentacijom u boci omogućuje se razvoj aroma jabukovače te se pridonosi njezinoj složenosti.

Upućivanje na objavu specifikacije

(članak 6. stavak 1. drugi podstavak ove Uredbe)

https://extranet.inao.gouv.fr/fichier/CDC-Cornouaille-modifié-20191219-Vconsolidé.pdf

(1) SL L 343, 14.12.2012., str. 1.